**Mental Party** var et gitarrock-band fra Bærum som eksisterte fra 1988 og ga ut sitt siste album i 1993.

Kjernen i bandet var vokalist Annelise Knutsen, gitarist Tone Stojka og trommeslager Johann Stojka. De to førstnevnte var låtskriverne. Etter å ha holdt på i et år fikk de ny bassist i 1989. Johann Stojka var romani, noe Tone Stojka lot seg inspirere av musikalsk og kulturelt.

I 1990 ga bandet ut sin første singel, «Curved Road/D&D». «Curved Road» ble spilt på RadiOrakel. "Dessverre har bandet filt vekk drivet og råheten de har live", skreiv *Kvinnejournalen* i sin anmeldelse av singelen, slik at produktet var blitt "Litt vel glattpolert og lyttervennlig". *Universitas'* skribent skulle gjerne hørt bandet live, for sangene var lovende nok. "'Curved Road' er rolig og melankolsk med en deilig klagende Annelise Knutsen, mens 'D&D' er en kjapp og rocka sak med fete gitarer og dertil munnspill.

I 1993 fulgte albumet *...Might Even Long For Some More...*. Nå var det enda en ny bassist, Vidar Lunden, og en ekstra gitarist, Cathrine Aabel Næsguthe. Leif Christian Ovesen hadde dessuten tatt over trommene. Medlemmene var fra forskjellige steder på Østlandet, men øvde i Lommedalen.

*Universitas*, som tidligere hadde rost singelen, var denne gangen mer forbeholden. Noen sanger var gode, mens annet låt "ikke særlig originalt, synthesizeren er tidvis vond i riffene, gitarsoloene er kjedelige". Også *Telemark Arbeiderblad* trykte en middels anmeldelse av albumet. "Det er noe uforløst over debutalbumet", de fleste sangene "svinger ikke" og var "uten appell". Det beste var bluesgitarene og munnspillet på "Back in Town". *Fredriksstad Blad* ga terningkast 3, og trakk fram gitaristene samt innslagene av pumpeorgel og munnspill. Ellers hadde anmelderen "hørt det meste før".

*Kvinnejournalen*s anmelder mente at mange av låtene "sitter godt i øret". Hun fastslo at "Lead-gitarist Tone Stojka ikke kunne erstattes med noen der hun spiller skjorta av konkurrentene om de nå heter Luthaker (sic), Phillips, Rypdal, Connor eller Hendrix. Store ord, ja vel, men kjøp skiva eller gå på en Mental konsert så får vi se hva du selv sier". Samtidig kritiserte hun produksjonen for å ha vært litt for hastig, og begrave vokalen i miksen til tider, slik at hun håpte på "en noe mer påkostet produksjon" på neste album.

*Beat* var stort sett negativ til tross for at det fantes lyspunkter: "Mental Party veksler mellom poprock og nærmest akustiske viser uten på noe punkt å være verken oppsiktsvekkende eller originale. Plata har en lyd som mangler enhver dynamikk, pakker vekk gitarene og lar vokalen stå ekstra sårbar for anklager om dårlig engelsk uttate. Som om ikke det er nok ligger kompet helt bakpå og virker totalt uinspirert. Da blir det *veldig* feil når de forsøker å lage låter som skal sinve, á la 'Matter Of Guts'. Det er syns dette, for Mental Party har absolutt ideer og noen fine viser på lager. Best låter de i de neddempa låtene som ikke prøver å konkurrere med Genesis i patos".

Etter dette albumet tok flere medlemmer pause for å fullføre utdanning. Stojka og Næsguthe fikk med Johann Stojka igjen i prosjektet All Serene. Her skulle det satses på akustiske instrumenter som torader, mandolin og banjo. Stojka gjorde seg bemerket som gitarist og gitarlærer gjennom flere tiår, og mottok Bærum kommunes kulturpris i 2017.

Referanser
----------

1. ↑  «Melodiøs rock på Musikkflekken», *Asker og Bærums budstikke, torsdag 22. juni 1989*
2. ↑  «Rock og romani» av Randi Gjerdrum, *Klassekampen* 13. mai 1989
3. ↑  Singelanmeldelse av Kaya-Eileen Winther, *Kvinnejournalen* 4/1991
4. ↑  Singelanmeldelse av "Pinn", *Universitas* 10. april 1991
5. ↑  «Ærlig, melodiøst fra Mental Party», *Asker og Bærums Budstikke* 24. februar 1993
6. ↑  Albumanmeldelse av BK, *Universitas* 24. mars 1993
7. ↑  Albumanmeldelse av Dan Hagen, *Telemark Arbeiderblad* 27. februar 1993
8. ↑  Albumanmeldelse av Thomas Arntsen, *Fredriksstad Blad* 23. februar 1993
9. ↑  Albumanmeldelse av Kaya-Eileen Winther, *Kvinnejournalen* 4/1991
10. ↑  Albumanmeldelse av Øyvind Ihlen, *Beat* 3/1993
11. ↑  Jakter på ekko av Randi Gjerdrum, *Kvinnejournalen* 2/1994
12. ↑  – Ildsjel for musikkmiljøet, *Budstikka* 16. januar 2017

* Discogs